En ubeboet ejendom på Storkevej midt i Frøstrup måtte natten til tirsdag have besøg af Thisted Brandvæsen efter at en brand af endnu ukendte årsager brød ud i et værelse i husets stueetage. - Da vi kommer derud har det brændt i et stykke tid og ruderne i rummet er gået, ligesom ilden har bredt sig op i værelset ovenover og op til tagkonstruktionen, fortæller beredskabschef ved Thisted Brandvæsen Søren Funder Larsen, der ikke tør gisne om en eventuel årsag til branden. Og det vil Midt-og Vestjyllands Politi sådan set heller ikke. - Vi har sendt en mand derud, som skal se om han kan finde en helt åbenlys årsag til branden, ligesom han skal snakke med husets ejer om branden og om der var koblet el til huset, siger Erik Krogh fra Midt- og Vestjyllands Politi i Thisted. Hvis ikke politiet selv kan finde en årsag, skal en tekniker formentlig rekvireres til at finde årsagen.

Opsummering:
Politiet skal nu vurdere om teknikere skal undersøge brandårsagen.